Snæfell átti mikilvægan leik fyrir höndum í gær þegar liðið heimsótti Þór frá Þorlákshöfn í Dominos deild karla í körfubolta . Um mikinn spennuleik var að ræða . Snæfell byrjaði leikinn mun betur en heimamenn og voru komnir níu stigum yfir um miðjan leikhlutann . Þórsarar bitu þó í skjaldarrendur og minnkuðu muninn áður en leikhlutanum lauk og var staðan að honum loknum 18:22 fyrir Hólmara . Jafnræði var með liðunum í öðrum leikhluta og voru heimamenn þó skrefinu á undan . Staðan í hálfleik 48 : 43 fyrir Þór . Liðin skiptust á um að hafa forystu í þriðja leikhluta og hafði Snæfell yfir að honum loknum 67 : 70 . Leikurinn var í járnum í lokaleikhlutanum og áfram var jafnt með liðunum . Snarpt áhlaup heimamanna þegar fáeinar mínútur voru eftir skóp þeim kærkomið sjö stiga forskot sem Hólmarar náðu ekki að brúa þrátt fyrir mikla baráttu á síðustu andartökum leiksins . Sigurinn féll því Þórsmegin og var lokastaðan 95 : 92 . Hinn stóri og stæðilegi Ryan Amaroso var atkvæðamestur Hólmara í leiknum með 28 stig og 21 frákast . Jay Threatt kom næstur með 22 stig og þá skoraði Sigurður Þorvaldsson 14 stig . Jón Ólafur Jónsson var með 9 stig , Pálmi Freyr Sigurgeirsson 8 , Hafþór Ingi Gunnarsson 8 , Stefán Karel Torfason 2 og Ólafur Torfason 1 . Með tapinu vék Snæfell úr öðru sæti deildarinnar fyrir Þórsurum og sitja Hólmarar því í þriðja sæti fyrir lokaumferðina með 30 stig . Hún fer fram á sunnudaginn en þá mætir Snæfell liði Njarðvíkur heima í Stykkishólmi og hefst leikurinn kl. 19:15 .